Illum, il-Kunsill adotta regolament dwar ir-rikonoxximent reċiproku ta' ordnijiet ta' ffriżar u ta' konfiska. Ir-regoli l-ġodda għandhom l-għan li jiżguraw l-iffriżar u l-konfiska effikaċi tal-assi kriminali madwar l-UE. Dan għandu jgħin biex l-UE ssir aktar sikura billi jiġi indirizzat il-finanzjament ta' attivitajiet kriminali, inkluż l-atti ta' terroriżmu. Ir-regolament ser jidħol fis-seħħ 24 xahar wara l-pubblikazzjoni tiegħu fil-ġurnal uffiċjali tal-UE. Il-karatteristiċi ewlenin tar-regoli l-ġodda jinkludu: Regolament wieħed li jkopri l-ordnijiet ta' ffriżar u ta' konfiska, applikabbli direttament fl-UE. Dan ser isolvi l-kwistjonijiet marbuta mal-implimentazzjoni tal-istrumenti eżistenti, li wasslu għal rikonoxximent reċiproku insuffiċjenti. Il-prinċipju ġenerali tar-rikonoxximent reċiproku, jiġifieri li d-deċiżjonijiet ġudizzjarji kollha fi kwistjonijiet kriminali meħuda f'pajjiż tal-UE ser ikunu normalment rikonoxxuti u infurzati direttament minn stat membru ieħor. Ir-regolament jipprevedi biss għadd limitat ta' raġunijiet għan-nuqqas ta' rikonoxximent u ta' eżekuzzjoni. Firxa wiesgħa ta' tipi ta' konfiska fi kwistjonijiet kriminali bħall-konfiska bbażata fuq il-valur u l-konfiska mhux ibbażata fuq kundanna, inkluż ċerti sistemi ta' konfiska preventiva, dment li jkun hemm rabta ma' reat kriminali. Ċertifikati u proċeduri standard li jippermettu azzjonijiet rapidi u effiċjenti ta' ffriżar u ta' konfiska. Skadenza ta' 45 jum għar-rikonoxximent ta' ordni ta' konfiska u f'każijiet urġenti skadenza ta' 48 siegħa għar-rikonoxximent u 48 siegħa għall-eżekuzzjoni ta' ordni ta' ffriżar. Dawk il-limiti jistgħu jiġu estiżi biss taħt kondizzjonijiet stretti. Dispożizzjonijiet li jiżguraw ir-rispett tad-drittijiet tal-vittmi għall-kumpens u r-restituzzjoni f'każijiet transkonfinali. Informazzjoni ġenerali Ir-regolament il-ġdid jissostitwixxi d-deċiżjonijiet qafas dwar ir-rikonoxximent reċiproku ta' ordnijiet ta' ffriżar u dwar ir-rikonoxximent reċiproku ta' ordnijiet ta' konfiska li jmorru lura għall-2003 u l-2006. Dawn tqiesu li kienu skadew u li ma kinux għadhom allinjati mal-aħħar regoli nazzjonali u tal-UE dwar l-iffriżar u l-konfiska, u għaldaqstant dan wassal biex ikun hemm lakuni li ġew sfruttati mill-kriminali. Il-konfiska ta' assi ġġenerati minn attivitajiet kriminali hija għodda ferm effiċjenti fil-ġlieda kontra l-kriminalità u t-terroriżmu. Bħalissa, 98.9 % tal-profitti mill-attivitajiet kriminali huma stmati li ma jiġux ikkonfiskati u jibqgħu għad-dispożizzjoni tal-kriminali. Regolament dwar ir-rikonoxximent reċiproku ta' ordnijiet ta' ffriżar u ta' konfiska Ara l-paġna tal-laqgħa